Candidatura lui Nicolae Robu este cea mai mare temere a lui Dominic Fritz în încercarea sa pentru a obține pentru un nou mandat de primar al Timișoarei, Cum pericolul este mare, a strâns în susținerea sa, Dreapta Unită, care s-a "extins" cu Partidul Liberal, filiala politică a proiectului lansat de "rebelul" Raul Ambruș, și UDMR, toate unite în cadrul Alianței pentru Timișoara. Lansată joi, aceasta va funcționa doar pentru bătălia pentru municipiu.
Cea mai mare noutate este că Dominic Fritz va fi cap de listă și la consiliul local. Pe doi apare Paula Romocean, șefa filialei Timișoara a USR, politician care pare să fie în permanentă evoluție ca și putere în partid, în timp ce "viceprimarul meu", Ruben Lațcău, e pe trei.
Având în vedere că, prin structura electoratului timișorean, pentru cei trei nu ar trebui să fie probleme în a intra în consiliul local, acum rămâne de văzut ce vor primi partenerii de Alianță pentru Timișoara. Joi s-a lansat doar alianța, nu s-a anunțat și lista completă a candidaților propuși, pur și simplu "aliații" nu s-au decis încă pe cine să pună pe listă. Anunțăm în cadrul altui eveniment, asigură liderul organizației care va apărea pe buletinul de vot, Dominic Fritz.
Iar dacă tot vorbim de susținere, el are și votul Forumului Democrat German din Banat, respectiv Uniunea Bulgarilor, la ceremonia de anunțare a alianței fiind prezenți deputații celor două minorități, Ovidiu Ganț, respectiv Gheorghe Nacov.
El a prezentat și principalele motive pentru care această nouă alianță este necesară. Nicolae Robu, AUR și SOS, respectiv "partidul unic", adică alianța PSD și PNL, "sunt răul care duc la formarea uniunii politice".
Alianța în cinci, plus cele două minorități, e doar pentru … Timișoara. Pentru Consiliul Județean Timiș mai rămâne de văzut, UDMR va merge pe listă proprie, la europarlamentare la fel. Totuși, "aliații" par să aibă locuri din a doua parte a listei.